stanford-oval/wikipedia huggingface dataset:
ג'יימס פיליפ איגל
מושל ארקנסו

לאחר כמה ניסיונות חוזרים ונשנים מצד תומכיו להתמודד על תפקיד מושל ארקנסו, הסכים איגל להציג את מועמדותו ב-1888. ועידת המפלגה הדמוקרטית המדינתית של אותה שנה הייתה מן הסוערות שבתולדות המפלגה. חמישה מועמדים ביקשו לזכות במועמדות המפלגה לתפקיד המושל, והוועידה נמשכה שלושה ימים. נדרשו 126 סבבי הצבעה לפני שצירי המפלגה בחרו באיגל כמועמד המפלגה. בבחירות הכלליות הוא ניצח בהפרש של כ-15,000 קולות תוך כדי האשמות נרחבות להונאת בחירות.
כמושל, עמד איגל מול האתגר של מפלגה מפולגת ומול האספה הכללית שסבלה מחוסר ארגון. הוא דרש שהאספה תמנה ועדה מיוחדת לחקור האשמות בהונאה, אך בית המחוקקים סירב. הוא דחק באספה להחליט על רפורמה במערכת הכליאה ולהקים ועדה לארגון מחדש של המיסים. באופן כללי התעלמה האספה מבקשותיו של איגל, וכדי לאזן את המצב בתקופת כהונתו הראשונה, הוא השקיע את מרצו בתקופת כהונתו השנייה להשיב את ההרמוניה במפלגה.
איגל היה הבעלים של אחת מהחוות הגדולות ביותר במחוזות פולאסקי ולונוקי, אך כמושל הוא קידם גם את מטרותיהם של החוואים הקטנים בארקנסו החקלאית. הוא גם תמך בזכות בחירה לנשים, והתנגד באופן אישי לרבים מחוקי האפליה הגזעית שהוגשו בבית המחוקקים. אף על פי כן, הוא חתם על חוקים אלו למען האחדות במפלגה. איגל אירח את נשיא ארצות הברית הראשון שביקר בארקנסו, בנג'מין הריסון.
המאמצים לאחד מחדש את שורות המפלגה הדמוקרטית בארקנסו עלו יפה, וב-1890 ניצח איגל בבחירות לתקופת כהונתו השנייה כמושל בהפרש קולות ניכר. אך משמעות אחדות המפלגה לא הייתה שיתוף פעולה של המחוקקים, ואיגל ניצב בפני רוב אותם מכשולים גם בתקופת כהונתו השנייה. האספה הכללית עדין התעלמה מרוב יוזמותיו, כולל קריאה להקמת נציבות הרכבות, הקמת מועצה לשוויון, ביטול מערכת החכרת עבודתם של האסירים, והקמת בית סוהר חדש. המחוקקים גילו יותר עניין בחוקי ג'ים קרואו, ודבקו בסדר העדיפויות שלהם. החוק הידוע ביותר לשמצה מבין אלו היה החוק להפרדה גזעית באמצעי התחבורה הציבורית ובבתי המלון במדינה. איגל סירב לתמוך בהצעת החוק, אך בסופו של דבר חתם עליו. הוא גם חתם על חוק הבחירות של 1891, שהבטיח את עליונותה של המפלגה הדמוקרטית בארקנסו במשך העשורים הבאים.
שנותיו האחרונות

איגל לא ביקש להתמודד על תקופת כהונה שלישית ופרש מן הפוליטיקה. הוא המשיך לחיות בליטל רוק ונותר פעיל בכנסייה הבפטיסטית. הוא גם שימש כחבר בוועדת הקפיטול המדינתי הראשונה, אך הועבר ממנה על ידי המושל ג'ף דייוויס על רקע ניגודי עניינים עם הפוליטיקה של הכנסייה. השניים היו חברים בכנסיית הבפטיסטית השנייה של ליטל רוק, ואיגל השתתף במהלך מוצלח של הנהגת הכנסייה להדיר את דייוויס ממנה על רקע האשמות בצריכת אלכוהול מוגזמת.
ג'יימס פיליפ איגל נפטר כתוצאה מאי-ספיקת לב ב-20 בדצמבר 1904 בליטל רוק. הוא נטמן בבית הקברות מאונט הולי שבעיר.
לקריאה נוספת

Sobel, Robert, and John Raimo, eds. Biographical Directory of the Governors of the United States, 1789–1978, Vol. 1, Westport, Conn.; Meckler Books, 1978, pp. 77-78.
גרוב

ערך זה עוסק במושג מוזיקלי. אם התכוונתם למשמעות אחרת, ראו .
גְּרוּב הוא מושג מופשט המבטא תחושת קצב או "סווינג", שנוצר על ידי השילוב המוזיקלי של נגנים שונים בחטיבת הקצב בלהקה (נגני הגיטרה, הבס, הפסנתר, התופים ועוד).
מאז סוף המאה ה-19, ג'אזיסטים החלו לשים דגש על קצב ותחושה ("feel"), והחלו להשתמש במושג. הוא נמצא בשימוש במוזיקה שחורה על כל סוגיה וכן מוזיקה פופולרית אחרת כמו פאנק (Funk), דיסקו, רוק וכדומה.
הגרוב הוא התבנית עליה חוזרת חטיבת הקצב בגרסאות מסוימות, כדי להעביר תחושה קצבית, לעיתים מרגיעה, לעיתים מרקידה או מקפיצה. מבחינה מופשטת יותר, הגרוב הוא אווירה, או תחושה, שאחראית עליה חטיבת הקצב, ש"מבינה" את המשמעות, או "מרגישה" את המוזיקה, ומעבירה תחושות אלו גם למאזינים ולנגנים הנוספים. מוזיקאים יכולים להשתמש בביטוי "איזה גרוב מדהים יש ליצירה הזאת" כדי לבטא מספר דברים: שליצירה יש תבנית ריתמית טובה, או שהיצירה מעבירה תחושה ריתמית מעניינת, מושכת ומרגשת, לעיתים עד כדי קהות חושים.
ג'ון קנטלי

ג'ון קנטלי (באנגלית: John Cantlie) היה צלם בריטי שנחטף על ידי המדינה האסלאמית, במהלך מלחמת האזרחים בסוריה, והגיש סדרת סרטי הסברה בשירות הארגון.
נפילתו בשבי

קנטלי נחטף בפעם הראשונה ביולי 2012, אך שוחרר כשבוע לאחר מכן על ידי צבא סוריה החופשית.
בנובמבר 2012 נחטף שוב, יחד עם ג'יימס פולי.
בשירות המדינה האסלאמית

כשבוי, החל קנטלי מסקר עניינים שונים הקשורים למדינה האסלאמית ויריבותיה, בהפקת מרכז התקשורת אל-חיאת.
ב-18 בספטמבר 2014 פרסמה המדינה האסלאמית וידאו בשם "הטה אוזניך" (Lend Me Your Ears) אשר בו דן קנטלי בענייני מדיניות החוץ של בריטניה וכן בנושא חטיפתו האישית. הוא השווה בין עמדות ארצות הברית ובריטניה בנושאי משא ומתן לשחרור שבויים ביחס למדינות אחרות באירופה אשר מוכנות לשלם מחיר עבור שחרור חטופים שלהן
בסרטון טען כי הוא ראשון בסדרה של סרטים אשר ידונו במדיניות והשקפת העולם של המדינה האסלאמית.
ב-29 בספטמבר וידאו שני יצא ובו דיון בנושא התגובה הפומבית של ברק אובמה למדינה האסלאמית אשר שׂשׂה למלחמה עם ארצות הברית.
באוקטובר פורסם סרטון בשם "(Inside 'Ayn al Islam (Kobani" ובו צילומים מתוך העיר הנצורה כובאני ובו מסביר קנטלי כי בניגוד לטענות התקשורת המערבית, המדינה האסלאמית אינה בנסיגה בקרבות הנערכים בעיר אלא ההפך - הארגון מתגבר את כוחותיו וכובש עוד ועוד חלקים מהעיר.
ב-3 בינואר 2015 פורסם סרטון נוסף בשם "Inside Mosul" ובו צילומי מהעיר מוסול תחת שלטון המדינה האסלאמית.
ב-9 בפברואר 2015 פורסם סרטון  בשם "Inside Aleppo" ובו נראית העיר חלב תחת שלטון הארגון. בסרטון זה ציין קנטלי כי זה יהיה הסרטון האחרון בסדרת "Inside".
קנטלי השתתף בהפקות נוספות של אל-חיאת בשנים 2015 ו-2016
הסרטים בהם השתתף כללו גם התייחסויות אגביות למעמדו כשבוי. כך הצטלם כשהוא פונה בתחינה למטוסי הקואליציה שלא ישאירו אותו מאחור וריאיין ילד שהצהיר שכשיגדל הוא יערוף את ראשו.
ביולי 2017, בעקבות שיחות עם פעילי המדינה האסלאמית שנשבו, סוכנות ידיעות עיראקית פרסמה שקנטלי נהרג.
במלאת 10 שנים לחטיפתו פורסם ב-BBC כי הוא החטוף היחיד שלא שוחרר ולא נמצאה גופתו. יחד עם זאת, ההנחה היא שנהרג ומשפחתו אף ערכה לו טקס לוויה בכנסייה[דרוש מקור].
הערות שוליים

↑  מערכת ישראל היום, "החוטפים הוכרחו להילחם אחד בשני": פרטים חדשים על השבי האכזרי, באתר ישראל היום, 20 בספטמבר 2014
↑  חטוף דאעש שוב "מדווח" מהשטח: "חאלב ממשיכה לשגשג", באתר וואלה, 10 בפברואר 2015
↑  ynet ורועי קייס, אחרי שנה: שבוי דאעש בסרטון חדש, באתר ynet, 19 במרץ 2016
↑  רועי קייס, לקראת הקרב הגדול: השבוי הבריטי בעוד סרטון דאעש, באתר ynet, 13 ביולי 2016
↑  British #ISIS captive John Cantlie is reported  dead after #Mosul operations end., טוויטר, ‏28 ביולי 2017
↑  Frank Gardner פרנק גרדנר, John Cantlie: Ten years since IS kidnap, BBC, ‏22 נובמבר 2022
גילמורוזאורוס

| גילמורוזאורוס |
| --- | --- |
 
תקופה
קרטיקון עליון, 96 מיליון שנה לפני זמננו PreЄ Є O S D C P T J K Pg N     
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
סדרה:: בעלי אגן דמוי עוף
תת־סדרה:: צרפודה
משפחה:: הדרוזאוריים
סוג:: גילמורוזאורוס
מינים
 Gilmoreosaurus mongoliensis  Gilmoreosaurus atavus?  Gilmoreosaurus arkhangelskyi?  Gilmoreosaurus kysylkumense
שם מדעי
 Gilmoreosaurus

גילמורוזאורוס (שם מדעי: Gilmoreosaurus; מילולית: "הלטאה של צ'ארלס ו. גילמור (אנ')") הוא סוג של דינוזאור אורניתופוד הקרוב להדרוזאוריים שחי באסיה של הקרטיקון לפני 96 מיליון שנה מזמננו במשך הקנומן.
המאובנים של הגילמורוזאורוס התגלו במונגוליה הפנימית שבסין בתצורת אירן דבאסו (אנ') וממצאים נוספים התגלו באוזבקיסטן. במראהו הדינוזאור מזכיר את הבקטרוזאורוס ממונגוליה ושניהם, למרות דמיונם להדרוזאורים, השתייכו לקבוצה קרובה - דמויי הדרוזאורים.
סוג זה שתואר ב-1979 בידי מייקל ברט-סורמן הגיע לאורך של 6.2 מטרים ולמשקל מוערך של 1.2 עד 3.6 טונות בקירוב. פיו היה שטוח ורחב כמו מקור ברווז והיה חסר שיניים קדמיות אלא שורת שיניים טוחנות מאחורי הלחיים. ייתכן שהיה בעל איבר תהודה כלשהו מעל הלסת העליונה. הוא הילך על ארבע רגליים, אך היה יכול לנוע על שתיים כדי לרוץ מהר, משתמש בזנבו הארוך ליציבה. על חלק מהמאובנים התגלו גידולים סרטניים, מהם כנראה מתו בעליהם.
הוא התקיים לפני 96 מיליון שנה במזרח אסיה במישורי הצפה שכיסו את מונגוליה ואוזבקיסטן. לצידו נמצאו דינוזאורים כמו הבקטרוזאורוס ומספר תרופודים כמו גיגנטורפטור, תריזינוזאוריים והטורף הגדול אלקטרוזאורוס.
גלובצ'וב

גלובצ'וב (בפולנית: Głowaczów) הוא כפר במחוז קוז'יניצה שבפרובינציית מזוביה בפולין, כ-18 ק"מ מערבית לקוז'יניצה, בו התקיימה עד השואה קהילה יהודית גדולה.
היישוב נוסד בשנת 1445, והוענקו לו זכויות עיר. במאה ה-18 הוקמו ביישוב מתפרות ובתי מלאכה לענף ההלבשה. בשנת 1869 ניטלו מהיישוב זכויות העיר בידי הרוסים, לאחר שהתקיים במקום קרב עם המורדים הפולנים במהלך מרד ינואר.
יהודי גלובצ'וב

יהודים החלו להתיישב בגלובצ'וב במאה ה-16, תוך שנדרשו להיתר מיוחד כדי להתגורר ולעבוד ביישוב. בסוף המאה ה-19 גדל היישוב היהודי בכפר, ובין מלחמות העולם התקיימה במקום פעילות ציונית.
בשנת 1921 נמנו ביישוב למעלה מ-1,400 יהודים, כשני שלישים מתושביו.
עם כיבוש היישוב בידי הגרמנים בספטמבר 1939 נלקחו יהודי המקום לעבודות כפייה. בקיץ 1942 גורשו יהודי הכפר יחד עם יהודים נוספים מהסביבה לגטו קוז'יניצה, ומשם שולחו בספטמבר 1942 למחנה ההשמדה טרבלינקה. מצבת אבן עליה שמו של הכפר מונחת במקום בו היה בעבר מחנה טרבלינקה לזכר הנספים.
ג'ימי ויילס

| --- | --- |

ג'ימי ויילס, 2019
 לידה:  7 באוגוסט 1966 (בן 58) ארצות הברית האנטסוויל, אלבמה, ארצות הברית
 שם לידה:  Jimmy Donal Wales 
 מדינה:  ארצות הברית
 מקום מגורים:  הממלכה המאוחדת לונדון, הממלכה המאוחדת
 ידוע בשל:  ייסוד ויקיפדיה
 השכלה:  אוניברסיטת אובורן (1986)  אוניברסיטת אינדיאנה בלומינגטון  אוניברסיטת אלבמה  בית ספר רנדולף (1983) 
 מעסיק:  פאנדום, בומיס 
 תפקיד:  יו"ר חבר הנאמנים של קרן ויקימדיה (20 ביוני 2003–28 באוקטובר 2006)  non-executive director (27 בינואר 2016)  כס המייסד 
 השקפה דתית:  חוסר דת 
 בן או בת זוג:  קייט גארווי (6 באוקטובר 2012–?) 
 פרסים והוקרה:  קוואדריגה (2008)  פרס לאונרדו (2011)  פרס דן דוד (2015)  מדליית הנשיא (האקדמיה הבריטית) (2017)  פרס ג'יילס (2017)  מנהיגי עולם צעירים (2007)  מדליית נילס בוהר של אונסק"ו (2013)  היכל התהילה של האינטרנט (2013)  פרס חלוץ קרן החזית האלקטרונית (2006)  פרס גוטליב דאטוויילר (2011)  פרס הוקרה של קרן נוקיה 
 חתימה:   
 jimmywales.com
 
ג'ימי "ג'ימבו" דונל ויילס (באנגלית: Jimmy "Jimbo" Donal Wales; נולד ב-7 באוגוסט 1966) הוא יזם אינטרנט אמריקאי, אשר יחד עם לארי סנגר, ייסד את ויקיפדיה. בעבר שימש יושב-ראש חבר הנאמנים של קרן ויקימדיה.
ביוגרפיה

ויילס נולד בשנת 1966 בהאנטסוויל, אלבמה, שבארצות הברית. הוא בוגר אוניברסיטאות אובורן ואוניברסיטת אלבמה. בצעירותו שימש כסוחר של אופציות ומניות בשיקגו. ב-1996 הקים את פורטל האינטרנט "בומיס", שרווחיו באים בין השאר ממכירת פרסומות ותכני פורנוגרפיה.
בתחילת שנת 2000 החליט לייסד אנציקלופדיית "תוכן חופשי" שתיכתב בידי מומחים, "נופדיה". הוא מינה לעורך דוקטורנט לפילוסופיה, לארי סנגר. כל מאמר שנכתב ל"נופדיה" היה אמור להיסקר ולהיערך בידי מומחים לתחום. האנציקלופדיה התקדמה בעצלתיים והושלמו בה רק כמה עשרות בודדות של ערכים.
בדעתו של סנגר עלה הרעיון לייסד אנציקלופדיה משלימה, פורמלית פחות – "ויקיפדיה". בעקבות פנייתו נאות ויילס להקצות את השרתים לוויקיפדיה, וזו החלה לפעול ב-10 בינואר 2001. מאז הפך ויילס לרוח החיה ולמנהל הארגוני של ויקיפדיה. הוא עמד בראש חבר הנאמנים של קרן ויקימדיה עד ספטמבר 2006 וגם באמצע העשור השני של המאה ה-21 הוא אחד מחברי חבר הנאמנים של הקרן. הוא השקיע משאבים רבים, מכיסו, מחברת בומיס ומתרומות בהפעלת ויקיפדיה וחוות השרתים שלה.
ויילס פעיל בקידום רעיונותיו בזכות התוכן החופשי. הוא מרצה ברחבי העולם ומשתתף בכינוסים מקומיים של ויקיפדיה.
לאחר פרישתו מראשות חבר הנאמנים של קרן ויקימדיה הקים ויילס את חברת "ויקיה", המאפשרת לכל דורש הקמה של אתרי ויקי על תשתית מדיה-ויקי שעברה מודיפיקציה. בדצמבר 2006 פורסם על כוונת החברה לפתח מנוע חיפוש מבוסס קוד פתוח, אשר הושק בגרסה ראשונית בינואר 2008.
בתחילת 2014 נבחר ליו"ר חברת הסלולר הבריטית TPO.
באפריל 2017 הכריז ויילס על מיזם אינטרנטי חדש, "Wikitribune" – אתר חדשות שנכתב על ידי מתנדבים בשילוב עם עורכים בתשלום.
חיים אישיים

ויילס נשוי לקייט גארווי, עוזרתו לשעבר של טוני בלייר, אשר אותה הכיר בוועידת דאבוס בשווייץ. יש לו שלוש בנות, אחת מאשתו לשעבר ושתיים מגארווי. הוא מתגורר בלונדון.
חיים אישיים > ביקורת

ויילס עמד במרכז מספר שערוריות סביב מעורבותו בתכנים בוויקיפדיה האנגלית. בין השאר ניסה בסוף 2005 לצנזר את הערך עליו בוויקיפדיה האנגלית, על ידי מחיקת אזכור שותפותו של לארי סנגר בייסוד ויקיפדיה ועידון האזכור על כך שוויילס הפעיל אתר פורנו. ב-2008 נודע לרייצ'ל מרסדן, פרשנית פוליטית קנדית ובת-זוגו של ויילס, על פרידתו ממנה, דרך הערך על ויילס בוויקיפדיה. ויילס ערך את הערך כשהוא מצהיר על הפרידה ומנמק אותה כהתייחסות לשמועות שהוא עשה דברים לא אתיים בנוגע לעריכת הביוגרפיה של מרסדן בערך עליה בוויקיפדיה האנגלית. ב-2010 נטען שוויילס מחק מוויקיפדיה האנגלית תמונות פורנוגרפיות לפי שיפוטו האישי וללא התייעצות עם עורכים אחרים בוויקיפדיה האנגלית, טענה שהוכחשה על ידי מנהל התקשורת של קרן ויקימדיה, ושהובילה לוויתורו של ויילס על חלק מהרשאות היתר שהיו לו בוויקיפדיה האנגלית.
פרסים

2008
פרס "המהלך העסקי" במסגרת הפרס השנתי השביעי לחדשנות של השבועון "האקונומיסט"
2009
פרס מונקו למדיה
הפרס השנתי של קרן נוקיה
2011
פרס החלוץ מאת קרן החזית האלקטרונית (EFF)
פרס גוטליב דוטוויילר
פרס לאונרדו ללמידה תאגידית
2013
הנצחה בהיכל התהילה של האינטרנט
מדליית אונסק"ו ע"ש נילס בוהר
2014
פרס Tech4Good בבריטניה
פרס הידע ע"ש מוחמד בין ראשיד ע"ס מיליון דולר, עם מייסד ה-World Wide Web, סר טים ברנרס-לי.
2015
פרס דן דוד ע"ס מיליון דולר, בקטגוריית ממד זמן ההווה, עבור מהפכת המידע.
הערות שוליים

1 2  רוני שני, ויקיפדיה: המייסד שיכתב את הביוגרפיה שלו, באתר ynet, 21 בדצמבר 2005
↑  ynet, אחד ממייסדי ויקיפדיה מקים אנציקלופדיה חדשה, באתר ynet, 20 בספטמבר 2006
↑  Wikia To Launch Search Engine: Exclusive Screenshot | TechCrunch
↑  מייסד ויקיפדיה יכהן כיו"ר חברת הסלולר הבריטית TPO, באתר "אנשים ומחשבים", 21 בינואר 2014
↑  מיזם חדש למייסד ויקיפדיה: אתר חדשות, "ויקי-טריביון", באתר nana10‏, 25 באפריל 2017
↑    Laura Donnelly,Lauradonnelly, ‏Wiki wedding: Wikipedia founder Jimmy Wales marries Tony Blair's former aide, The Telegraph, 6 October 2012
↑  מכירה אנציקלופדית, באתר וואלה, 3 במרץ 2008
↑    Tom Leonard, ‏Wikipedia's Jimmy Wales in online love spat, The Telegraph, 4 March 2008 (באנגלית)
↑  ניצן סדן, כאוס בוויקיפדיה על רקע מחיקת תמונות פורנו, באתר ynet, 18 במאי 2010
ניצן סדן וניב ליליאן, מייסד ויקיפדיה: "פוקס ניוז אינם מקור אמין", באתר ynet, 20 במאי 2010
↑  הוכרזו חתני פרס דן דוד לשנת 2015, יזכו בפרס בשווי שלושה מיליון דולרים, באתר ynet, 10 בפברואר 2015
| --- | --- |
בקרת זהויות :  NLI: 987007394848605171  PLWABN: 9810664309005606  dblp: 31/6400  GND: 171494229  ISNI: 0000 0000 7056 4830  LCCN: no2009117557  NKC: pna20221169588  SUDOC: 169103838  S2AuthorId: 40452846  VIAF: 96800423   WorldCat (עם VIAF): 96800423 
גילוי נאות: ערך זה מזכיר את קרן ויקימדיה או את אחד המיזמים שלה. ויקיפדיה היא מיזם של קרן ויקימדיה.
ג'ימי ויילס במפגש של ויקימדיה ישראל, מאי 2015
ג'ימי ויילס מקבל את פרס דן דוד מאת גבריאלה דוד ופרופ' דינה פריאלניק, אוניברסיטת ת"א, 2015
גדעון דמתי

גדעון "גידי" דמתי (נולד ב-30 באוקטובר 1951) הוא כדורגלן עבר ומאמן כדורגל ישראלי. דמתי היה חלוץ נבחרת ישראל בשנות ה-70, מסמליה הגדולים של קבוצת שמשון תל אביב, וחבר היכל התהילה של הכדורגל הישראלי.
קריירה

דמתי גדל שכונת כרם התימנים שבתל אביב. בליגה היה דמתי שחקן של מועדון אחד, שמשון תל אביב. הוא שיחק בקבוצה מגילאי הילדים ועד הפרישה. את כל 143 השערים שלו הבקיע במדיה. הוא אחד מהשחקנים בעלי מספר ההופעות הגדול ביותר בליגה הבכירה בישראל (519), ובתולדות נבחרת ישראל הוא שישי בטבלת המבקיעים עם 21 שערים בינלאומיים.
שיא נוסף של דמתי הוא הבקעת שישה שערים במשחק ליגה אחד: ב-12 ביוני 1976 נערך המחזור האחרון של העונה ונחשב לשבת המפורסמת ביותר בתולדות הכדורגל הישראלי. ב"שבת הגדולה", כפי שהיא מכונה, אירחה שמשון תל אביב בנתניה את מכבי רמת עמידר. דמתי נתן את הופעתו הגדולה ביותר בקריירה כאשר הוא מבקיע שישה שערים לרשתה של עמידר, וקבוצתו ניצחה 2–6. שיאו של דמתי לא נשבר עד היום.
שיא אחר של דמתי היה כאשר קיבל משמעון וילנאי מעיתון "חדשות הספורט" את הציון 10, בפעם הראשונה מאז שיואל שוהם עשה זאת 12 שנים קודם לכן, ובפעם השנייה בהיסטוריה של הכדורגל הישראלי עד לאותו תאריך.
עם נבחרת ישראל השתתף דמתי במשחקי עמי אסיה של 1974, וזכו בתואר "סגנית אלופת אסיה". בגמר הם הפסידו לנבחרת איראן, ובאולימפיאדת מונטריאול (1976). הוא היה שותף לשלושה קמפיינים רצופים במוקדמות גביע העולם בכדורגל: 1974, 1978 ו-1982.
דמתי פרש ממשחק פעיל ב-1989.
את קריירת האימון שלו החל בקדנציה קצרה במכבי נתניה יחד עם חברו אורי מלמיליאן, לאחר מכן אימן קבוצות בליגות המשנה: הפועל ראשון לציון, הפועל צפרירים חולון, הכח רמת גן, הפועל הרצליה וסקציה נס ציונה. לאחר מכן עזב את עולם הכדורגל והחל לעבוד בקבלנות עם עיריית תל אביב,.
הערות שוליים

1 2  אשר גולדברג‏, "עם 40 חום אוהדים לקחו אותי ברכב פרטי למשחק בנתניה", באתר וואלה, 1 בדצמבר 2022
1 2 3  עדי רובינשטיין‏, ברירת שמשון, באתר וואלה, 23 בפברואר 2005
↑  דמעות של פרישה, בעיתון מעריב, 14 במרץ 1989
↑  תומר חבז, ‏"השחקנים יותר מפונקים, פעם היה כדורגל יפה", באתר ONE‏, 30 באוקטובר 2021
|  משלחת ישראל לאולימפיאדת מונטריאול (1976)  |
| --- | --- | --- |
|  אתלטיקה | אסתר רוט |  |
|  ג'ודו | יונה מלניק |  |
|  היאבקות | רמי מירון |  |
|  הרמת משקולות | אדוארד וייץ |  |
|  התעמלות מכשירים | דב לופי |  |
|  כדורגל | נבחרת ישראל בכדורגל (אלון בן דור, אהוד בן טובים, חיים בר, יהושע גל, גדעון דמתי, יצחק ויסוקר, רפעת טורק, אבי כהן, אברהם לב, אלי לוונטל, עודד מכנס, מאיר נמני, יוסף סורינוב, ירון עוז, ויקי פרץ, משה שווייצר, יצחק שום) |  |
|  סיף | נילי דרורי |  |
|  קליעה | מיכה קאופמן |  |
|  שחייה | דב ניסמן • עדי פרג |  |
|  שיט | יהודה מעיין • יואל סלע |  |
ג'ימי דיקינסון

ג'יימס ויליאם "ג'ימי" דיקינסון (באנגלית: James William "Jimmy" Dickinson; 25 באפריל 1925 – 8 בנובמבר 1982) היה כדורגלן ומאמן אנגלי, ששיחק כקשר שמאלי.
דיקינסון שיחק לאורך כל הקריירה בקבוצת פורטסמות', והיה שותף לרגעי שיא ושפל בתולדות המועדון, בהם שתי זכיות רצופות באליפות אנגליה, וירידת שתי ליגות תוך שלוש שנים. הוא לבש את מדי המועדון במשך 19 עונות וצבר 764 הופעות ליגה במדיה, שיא מועדון של כל הזמנים. הוא שני רק לג'ון טרולופ בשיא הופעות ליגה במועדון אחד בכדורגל האנגלי (770 הופעות במדי סווינדון טאון). דיקינסון ערך 48 הופעות במדי נבחרת אנגליה, וייצג את הנבחרת בשני טורנירי מונדיאל.
דיקינסון המשיך במועדון גם לאחר פרישתו, ונשא במספר תפקידים, כולל תפקיד המאמן הראשי בין 1977 ל-1979.
קריירת משחק

דיקינסון הצטרף כנער לקבוצת פורטסמות' כמתלמד, ובעונת 1946/1947, עונת הבכורה של ההליגה הבכירה לאחר מלחמת העולם השנייה, ערך את הופעת הבכורה שלו במדי הקבוצה הבוגרת מול בלקברן רוברס. עד מהרה תפס מקום של קבע בקבוצה, ואת עונת הבכורה שלו סיים עם ארבעים הופעות ליגה.
בעונת 1948/1949 היה שותף לזכייה הראשונה בתולדותיה של פורטסמות' באליפות אנגליה, כשקבוצתו סיימה בפער חמש נקודות מסגניתה מנצ'סטר יונייטד. בפתיחת העונה הבאה היה שותף למשחק מגן הצדקה מול וולברהמפטון וונדררס, שהסתיים בשוויון 1-1 ובזכייה משותפת של השתיים בתואר. בסיום אותה העונה סיימו שתי הקבוצות במקומות הראשונים בטבלה עם מספר נקודות זהה, ורק פער שערים עדיף של פורטסמות' (בשבעה שערים בלבד) הקנה לה זכייה שנייה ברציפות באליפות אנגליה. עונה לאחר מכן, כבש דיקינסון את שעריו הראשונים במדי המועדון, ובסך הכול סיים את העונה עם שני כיבושים.
בשמונה עונותיו הראשונות בקבוצה (וב-16 מתוך 19 עונותיו בסך הכול), שותף דיקינסון בארבעים משחקי ליגה לפחות בכל עונה. מי שהיה שותף לתקופת השיא של המועדון, היה שותף גם לירידתה למאבקי ההישרדות. בסיומה של עונת 1958/1959, עשור לאחר זכייתה הראשונה באליפות, ירדה פורטסמות' לליגת המשנה מהמקום ה-22 בליגה, וזאת לאחר שתי עונות בהן נחלצה מירידה בנקודות ספורות בלבד. דיקינסון המשיך במדי הקבוצה בליגת המשנה, ולאחר שתי עונות של מאבקי ירידה, נשרה הקבוצה לליגה השלישית בסיומה של עונת 1960/1961.
דיקינסון הוסיף ללבוש את מדי הקבוצה גם בליגה השלישית, וסייע לה לחזור תוך עונה אחת בלבד לליגת המשנה כאשר סיימה במקום הראשון. בתום עונת 1964/1965, לאחר שלוש עונות נוספות בליגת המשנה, פרש דיקינסון ממשחק פעיל. במשחקו האחרון בקריירה היה שותף לשוויון 1-1 מול נורת'האמפטון טאון, שהציל את קבוצתו מירידה לליגה השלישית. בסך הכול לזכותו של דיקינסון 764 הופעות ליגה, בהן כבש תשעה שערים.
בקרוב ל-850 הופעות במדי המועדון, וקרוב לחמישים במדי נבחרת אנגליה, הוא לא ספג מעולם כרטיס צהוב ומעולם לא הורחק, מה שהקנה לו את הכינוי ג'נטלמן ג'ים.
קריירת משחק > נבחרת אנגליה

דיקינסון ערך את הופעת הבכורה שלו במדי נבחרת אנגליה ב-18 במאי 1949, תחת המאמן וולטר וינטרבוטום, בניצחון החוץ 1–4 על נורווגיה במשחק ידידות.
דיקינסון היה שותף לסגל האנגלי במוקדמות מונדיאל 1950, טורניר מוקדמות המונדיאל הראשון בו השתתפה אנגליה. משחקי אליפות הבית הבריטית לעונת 1949/1950 שימשו כבית במוקדמות המונדיאל, ודיקינסון שותף פעמיים מתוך שלוש הופעותיה של אנגליה במהלך הטורניר. דיקינסון זומן לסגל של וינטרבוטום לקראת מונדיאל 1950 בברזיל. דיקינסון פתח בהרכב במשחקה הראשון של אנגליה בתולדות המונדיאלים, בניצחון 0–2 על צ'ילה. דיקינסון פתח גם בשני המשחקים הנותרים בשלב הבתים, בהם הפסידה אנגליה בתוצאה זהה, 1-0 לארצות הברית ולספרד, וסיימה את דרכה בתום שלב הבתים.
לאחר ששותף שלוש פעמים במסגרת מוקדמות מונדיאל 1954, זומן דיקינסון על ידי וינטרבוטום לסגל לקראת טורניר הגמר בשווייץ. במשחק הראשון בטורניר פגשה אנגליה את בלגיה. במשחק דרמטי ומלא מהפכים הצליחה אנגליה לעלות ליתרון של 3–4, שתי דקות בתוך תוספת הזמן, אך לאחר שתי דקות נוספות כבש דיקינסון שער עצמי שקבע את תוצאת המשחק, שוויון 4-4. זהו השער העצמי היחיד של אנגליה בתולדות המונדיאלים עד כה (נכון למונדיאל 2018). דיקינסון ואנגליה גברו 0–2 על המארחת שווייץ במשחק השני של שלב הבתים, ועלו לרבע הגמר. דיקינסון פתח גם במשחקה השלישי והאחרון של אנגליה בטורניר, בהפסד 2–4 לאורוגוואי, שסיים את דרכם של האנגלים בטורניר. בסך הכול פתח דיקינסון בהרכב בכל שש הופעותיה הראשונות של אנגליה בתולדות המונדיאלים.
ב-5 בדצמבר 1956 ערך דיקינסון את הופעתו ה-48 והאחרונה במדי אנגליה, בניצחון 2–5 על דנמרק במסגרת מוקדמות מונדיאל 1958.
לאחר הפרישה

לאחר פרישתו ממשחק פעיל, המשיך דיקינסון את דרכו בפורטסמות', כאשר היה לקצין יחסי הציבור של המועדון, ובהמשך למזכיר הקבוצה. במאי 1977, כאשר הקבוצה נאבקת על חייה בליגה השלישית, קיבל דיקינסון את משרת המאמן של הקבוצה, והצליח להשאירה בליגה. בעונתו המלאה הראשונה על הקווים לא הצליח דיקינסון להשאיר את הקבוצה בליגה, והיא ירדה לליגה הרביעית מהמקום האחרון בטבלה. בעונת 1978/1979 הוביל דיקינסון את הקבוצה למקום השביעי בלבד בליגה הרביעית. במאי 1979, לקראת סיום העונה, לקה בהתקף לב, שהובילה לעזיבתו את הקבוצה בתום העונה.
לאחר שלקה בשלושה התקפי לב, הלך דיקינסון לעולמו ב-8 בנובמבר 1982, בגיל 57. הוא נקבר בבית הקברות בעיר הולדתו אלטון, בטקס רב משתתפים.
תמונתו של דיקינסון מתנוססת ביציע הישיבה באצטדיונה הוותיק של פורטסמות', פראטון פארק. כמו כן, נקרא על שמו רחוב בעיר פורטסמות', ובעיר הולדתו אלטון נפתח פאב הנושא את כינויו, ג'נטלמן ג'ים.
תארים

אליפות אנגליה (2): 1948/1949, עונת 1949/1950
מגן הצדקה: 1949 (זכייה משותפת)
סטטיסטיקות > מועדונים

| עונה | קבוצה | ליגה | בליגה> הופעות | בליגה> שערים | בגביע> הופעות | בגביע> שערים | בגביע הליגה> הופעות | בגביע הליגה> שערים | סך הכול> הופעות | סך הכול> שערים |
| --- | --- | --- | --- | --- | --- | --- | --- | --- | --- | --- |
| 1946/1947 | פורטסמות' | אנגליה הליגה האנגלית הראשונה | 40 | 0 | 2 | 0 | - | - | 42 | 0 |
| 1947/1948 | פורטסמות' | אנגליה הליגה האנגלית הראשונה | 42 | 0 | 2 | 0 | - | - | 44 | 0 |
| 1948/1949 | פורטסמות' | אנגליה הליגה האנגלית הראשונה | 41 | 0 | 5 | 0 | - | - | 46 | 0 |
| 1949/1950 | פורטסמות' | אנגליה הליגה האנגלית הראשונה | 40 | 0 | 5 | 0 | - | - | 45 | 0 |
| 1950/1951 | פורטסמות' | אנגליה הליגה האנגלית הראשונה | 41 | 2 | 1 | 0 | - | - | 42 | 2 |
| 1951/1952 | פורטסמות' | אנגליה הליגה האנגלית הראשונה | 40 | 0 | 4 | 0 | - | - | 44 | 0 |
| 1952/1953 | פורטסמות' | אנגליה הליגה האנגלית הראשונה | 40 | 1 | 2 | 0 | - | - | 42 | 1 |
| 1953/1954 | פורטסמות' | אנגליה הליגה האנגלית הראשונה | 40 | 1 | 7 | 0 | - | - | 47 | 1 |
| 1954/1955 | פורטסמות' | אנגליה הליגה האנגלית הראשונה | 25 | 0 | 0 | 0 | - | - | 25 | 0 |
| 1955/1956 | פורטסמות' | אנגליה הליגה האנגלית הראשונה | 39 | 1 | 2 | 1 | - | - | 41 | 2 |
| 1956/1957 | פורטסמות' | אנגליה הליגה האנגלית הראשונה | 42 | 0 | 2 | 0 | - | - | 44 | 0 |
| 1957/1958 | פורטסמות' | אנגליה הליגה האנגלית הראשונה | 42 | 2 | 2 | 0 | - | - | 44 | 2 |
| 1958/1959 | פורטסמות' | אנגליה הליגה האנגלית הראשונה | 39 | 2 | 4 | 0 | - | - | 43 | 2 |
| 1959/1960 | פורטסמות' | אנגליה הליגה האנגלית השנייה | 42 | 0 | 1 | 0 | - | - | 43 | 0 |
| 1960/1961 | פורטסמות' | אנגליה הליגה האנגלית השנייה | 40 | 0 | 1 | 0 | 4 | 0 | 45 | 0 |
| 1961/1962 | פורטסמות' | אנגליה הליגה האנגלית השלישית | 46 | 0 | 1 | 0 | 4 | 0 | 51 | 0 |
| 1962/1963 | פורטסמות' | אנגליה הליגה האנגלית השנייה | 42 | 0 | 5 | 0 | 3 | 0 | 50 | 0 |
| 1963/1964 | פורטסמות' | אנגליה הליגה האנגלית השנייה | 42 | 0 | 2 | 0 | 1 | 0 | 45 | 0 |
| 1964/1965 | פורטסמות' | אנגליה הליגה האנגלית השנייה | 41 | 0 | 2 | 0 | 2 | 0 | 45 | 0 |
| סך הכול בקריירה | סך הכול בקריירה | סך הכול בקריירה | 764 | 9 | 50 | 1 | 14 | 0 | 828 | 10 |
סטטיסטיקות > נבחרת לאומית

| נבחרת אנגליה> שנה | נבחרת אנגליה> הופעות | נבחרת אנגליה> שערים |
| --- | --- | --- |
| 1949 | 4 | 0 |
| 1950 | 9 | 0 |
| 1951 | 3 | 0 |
| 1952 | 7 | 0 |
| 1953 | 9 | 0 |
| 1954 | 6 | 0 |
| 1955 | 6 | 0 |
| 1956 | 4 | 0 |
| סה"כ | 48 | 0 |
ג'יימס פין

| --- | --- |

 לידה:  1806 
 פטירה:  1872 (בגיל 66 בערך) 
 מדינה:  הממלכה המאוחדת של בריטניה הגדולה ואירלנד 
 מקום קבורה:  וימבלדון 
 תפקיד:  The British Consul General to Jerusalem 
 בן או בת זוג:  אליזבת אן פין 
 
ג'יימס פין (באנגלית: James Finn;‏ 13 ביולי 1806 – 29 באוגוסט 1872) היה הקונסול הבריטי השני בירושלים במאה ה-19. סייע ליהודים להתיישב בארץ ישראל. כתב על תולדות היהודים, הכיר את הלשון העברית, ואף פרסם ספר ובו תיאור מפורט על מצב היישוב היהודי בארץ.